রোহিঙ্গা ক্যাম্পে গোলাগুলি, বৃদ্ধ নিহত
কক্সবাজারের উখিয়া উপজেলার রোহিঙ্গা আশ্রয় শিবিরে দুষ্কৃতকারীদের দুই পক্ষের গোলাগুলির ঘটনায় এক বৃদ্ধ নিহত হয়েছেন। আহত হয়েছে এক শিশু।







শুক্রবার রাত ২টার দিকে পালংখালী ইউনিয়নের বালুখালী ৮-ডব্লিউ নম্বর রোহিঙ্গা আশ্রয় শিবিরে এ ঘটনা ঘটেছে বলে উখিয়া থানার ওসি শেখ মোহাম্মদ আলী।




নিহত ছৈয়দ আলম (৬১) ওই আশ্রয় শিবিরের ই-ব্লকের বাসিন্দা মৃত মোহাম্মদ কাশিমের ছেলে। আহত তাইফুর (১২) কুতুপালং ৫ নম্বর রোহিঙ্গা আশ্রয় শিবিরের ডি-ব্লকের বাসিন্দা নুরুল আমিনের ছেলে।
স্থানীয়দের বরাতে ওসি মোহাম্মদ আলী বলেন, শুক্রবার মধ্যরাতে ওই আশ্রয় শিবিরে অজ্ঞাত দুষ্কৃতকারী দুই দলের মধ্যে সংঘর্ষের ঘটনা ঘটে। এ সময় তাদের এলোপাতাড়ি গুলিতে এক বৃদ্ধ এবং এক শিশু গুলিবিদ্ধ হন।
খবর পেয়ে এপিবিএন পুলিশ ও উখিয়া থানা পুলিশের পৃথক দুটি দল ঘটনাস্থলে পৌঁছালে দুষ্কৃতকারীরা পালিয়ে যায়।
পরে ঘটনাস্থল থেকে বৃদ্ধের গুলিবিদ্ধ মরদেহ এবং শিশুটিকে আহত অবস্থায় উদ্ধার করা হয়। শিশুটিকে উখিয়ার কুতুপালংয়ের এমএসএফ হাসপাতালে ভর্তি করা হয়েছে।
ওসি বলেন, প্রাথমিকভাবে ধারণা হচ্ছে, রোহিঙ্গা আশ্রয় শিবিরে আধিপত্য বিস্তারকে কেন্দ্র করে এ ঘটনা ঘটেছে। ঘটনায় জড়িতদের চিহ্নিত করে গ্রেফতারে পুলিশের অভিযান অব্যাহত রয়েছে। 
পুলিশের এই কর্মকর্তা জানান, নিহতের লাশ ময়নাতদন্তের জন্য কক্সবাজার জেলা সদর হাসপাতাল মর্গে পাঠানো হয়েছে।

কক্সবাজারের উখিয়া উপজেলার রোহিঙ্গা আশ্রয় শিবিরে দুষ্কৃতকারীদের দুই পক্ষের গোলাগুলির ঘটনায় এক বৃদ্ধ নিহত হয়েছেন। আহত হয়েছে এক শিশু।